b'\n_START_ARTICLE_\nPunk\n_START_SECTION_\nSanan alkuper\xc3\xa4\n_START_PARAGRAPH_\n1800-luvulla punk alkoi tarkoittaa mm huonoa laatua. Jo joitain 1800-luvun lopun musiikkiyhtyeit\xc3\xa4 kutsuttiin "punkiksi"._NEWLINE_Sana punk tarkoittaa englannin kieless\xc3\xa4 mm. seuraavia asioita: sytykepuu, p\xc3\xb6ly, tuhka, alempiarvoinen, mit\xc3\xa4t\xc3\xb6n, joutava tai huono yleisesti, nuori pikkurikollinen, prostituoitu, _NEWLINE_homoseksuaali, aloitteilija, noviisi,  kokematon nuori poika tai nuori poika yleisemmin. 70-luvulla punk tarkoitti "renttumaista katuj\xc3\xa4tk\xc3\xa4\xc3\xa4".\n_START_SECTION_\nEdelt\xc3\xa4ji\xc3\xa4\n_START_PARAGRAPH_\nPunkrockin esimuotoja ja edell\xc3\xa4k\xc3\xa4vij\xc3\xb6it\xc3\xa4 l\xc3\xb6ytyy jo 1960-luvun rockmusiikista (esimerkiksi The Who, amerikkalainen garage rock, The Stooges, Velvet Underground, MC5 sek\xc3\xa4 muut proto-punk-yhtyeet). Vastaavasti punk-liikkeen kaltaista asennoitumista yhteiskuntaa kohtaan esiintyi 1960-luvun protesti- ja underground-liikkeen radikaaleimmassa p\xc3\xa4\xc3\xa4ss\xc3\xa4. Suomen 1960-lukulaisissa underground-piireiss\xc3\xa4 muun muassa Suomen Talvisota 1939\xe2\x80\x931940 -ryhm\xc3\xa4n on sanottu ennakoineen punkin auktoriteettivastaista ja provosoivaa henke\xc3\xa4. Punk kuitenkin hylk\xc3\xa4si hippien muodin. _NEWLINE_Ehk\xc3\xa4 jo garage rockista k\xc3\xa4ytettiin jo 60-luvulla my\xc3\xb6s nimityst\xc3\xa4 punk\' . 22. maaliskuuta 1970 The Fugs -yhtyeen Ed Sanders kuvasi sooloalbumiaan "punk rockiksi, junttien sentimentaalisuudeksi". T\xc3\xa4m\xc3\xa4n j\xc3\xa4lkeen my\xc3\xb6s journalistit ottivat termin omakseen.\n_START_SECTION_\nPunkrockin synty\n_START_PARAGRAPH_\nVarsinainen punk-liike ja punkrock syntyiv\xc3\xa4t New Yorkissa vuosien 1974 ja 1976 v\xc3\xa4lill\xc3\xa4 rockklubeilla Max\'s Kansas City ja CBGB. Ged Dunn, John Holmstrom ja Legs McNeil perustivat lehden, jonka aiheena oli New Yorkin uusi ja tuntematon underground-musiikkikulttuuri. Lehdelle annettiin nimeksi Punk, sill\xc3\xa4 miehet olivat p\xc3\xa4\xc3\xa4tt\xc3\xa4neet kutsua kyseist\xc3\xa4 musiikkia t\xc3\xa4ll\xc3\xa4 muun muassa \xe2\x80\x9dkatuj\xc3\xa4tk\xc3\xa4\xc3\xa4\xe2\x80\x9d tai \xe2\x80\x9dretkua\xe2\x80\x9d tarkoittavalla sanalla. Lehte\xc3\xa4 julkaistiin loppuvuodesta 1975 alkaen ja se teki punk-termist\xc3\xa4 tunnetun. Yhtyeit\xc3\xa4 joista lehti etup\xc3\xa4\xc3\xa4ss\xc3\xa4 kertoi olivat muun muassa Ramones, Blondie, Patti Smith, Television, New York Dolls, Dead Boys ja my\xc3\xb6hemmin Johnny Thunders and The Heartbreakers sek\xc3\xa4 Richard Hell and The Voidoids. N\xc3\xa4ist\xc3\xa4 Ramones antoi eniten vaikutteita my\xc3\xb6hemp\xc3\xa4\xc3\xa4n brittil\xc3\xa4iseen punkrockiin, jonka my\xc3\xb6t\xc3\xa4 punk-k\xc3\xa4site varsinaisesti yleistyi._NEWLINE_Punkrockin synty liittyi tilanteeseen, jossa osa nuorisosta oli turhautunut tuolloin vallalla olleen progressiivisen rockmusiikin ja metallimusiikin pitkiin kappaleisiin ja kitarasooloihin. Monien oli vaikea samaistua virtuoosien lailla soittaviin muusikoihin, ja osa nuorista koki rockmusiikin et\xc3\xa4\xc3\xa4ntyneen kuuntelijoistaan. Pintaan nousi t\xc3\xa4ll\xc3\xb6in halu palata rockin juurille, 1950-luvun yksinkertaiseen, raakaan, ja kapinalliseen rock and rolliin, jossa kappaleet olivat lyhyit\xc3\xa4 eiv\xc3\xa4tk\xc3\xa4 vaatineet t\xc3\xa4ydellist\xc3\xa4 soittotaitoa.\n_START_SECTION_\nPunk-kulttuuri muotoutuu Britanniassa\n_START_PARAGRAPH_\nEnglantilainen Malcolm McLaren manageroi hetken edell\xc3\xa4 mainittua New York Dolls -yhtyett\xc3\xa4, kunnes palasi Lontooseen toukokuussa 1975 ja perusti SEX-nimisen liikkeen, joka myi antimuotia T-paidoista fetissivaatteisiin. Pian h\xc3\xa4n alkoi manageroida Lontoossa yhtyett\xc3\xa4 nimelt\xc3\xa4\xc3\xa4n The Swankers, josta h\xc3\xa4n lanseerasi tunnetuimman brittipunkyhtyeen The Sex Pistolsin._NEWLINE_Uusi brittil\xc3\xa4inen punk-kulttuuri muodostui vuoden 1976 kuluessa. _NEWLINE_Ramones soitti Lontoon Roundhousessa hein\xc3\xa4kuun 4. p\xc3\xa4iv\xc3\xa4 1976. T\xc3\xa4m\xc3\xa4n j\xc3\xa4lkeen The Sex Pistolsin vanavedess\xc3\xa4 syntyiv\xc3\xa4t sellaiset yhtyeet kuin The Clash, Joy Division, Siouxsie & the Banshees, The Adverts, Generation X, The Slits, Sham 69, X-Ray Spex, The Jam, The Vibrators ja Buzzcocks. Syyskuussa 1976 australialainen The Saints debytoi Englannissa singlell\xc3\xa4\xc3\xa4n \xe2\x80\x9d(I`m) Stranded\xe2\x80\x9d. Lokakuussa 1976 brittil\xc3\xa4inen punkyhtye The Damned debytoi singlell\xc3\xa4\xc3\xa4n \xe2\x80\x9dNew Rose\xe2\x80\x9d. Marraskuussa ilmestyi The Sex Pistolsin single \xe2\x80\x9dAnarchy in the U.K.\xe2\x80\x9d. Tuolloin marraskuussa The Saints oli jo tehnyt Englannissa kolme LP-levy\xc3\xa4 kattavan sopimuksen EMI-yhti\xc3\xb6lle._NEWLINE_New Yorkin alkuper\xc3\xa4inen punkliike py\xc3\xb6ri ainoastaan musiikin ymp\xc3\xa4rill\xc3\xa4. Britanniassa musiikkiin kuitenkin kuroutui tietynlainen yhteiskuntaan kantaa ottava, anarkistinen ja kaoottinen asenne, joka sai henkisen taustansa lamakaudesta, nuorisoty\xc3\xb6tt\xc3\xb6myydest\xc3\xa4 ja 1960-luvun hippi-idealismin romahduksesta. Brittipunkin sanoitukset heijastelivat k\xc3\xa4sityst\xc3\xa4 \xe2\x80\x9dm\xc3\xa4d\xc3\xa4st\xc3\xa4\xe2\x80\x9d ja ep\xc3\xa4oikeudenmukaisesta yhteiskunnasta, joka tuottaa kurjuutta ja ahdistusta._NEWLINE_Punkin aatetta ilmaisi my\xc3\xb6s uusi pukeutumistyyli, johon kuuluivat olennaisesti esimerkiksi irokeesi ja piikkitukkakampaukset, hakaneulat ja kloriittifarkut. My\xc3\xb6s l\xc3\xa4vistykset olivat suosittuja. Punkkarit ilmaisivat protestiaan v\xc3\xa4lill\xc3\xa4 shokeeraavilla, makaabereilla ja v\xc3\xa4kivaltaisillakin tavoilla, v\xc3\xa4lill\xc3\xa4 karnevalistisen huumorin keinoilla.\n_START_SECTION_\nPunkin jatkokehitys: uusi aalto ja hardcore\n_START_PARAGRAPH_\nVuosina 1977\xe2\x80\x931980 punk sek\xc3\xa4 musiikkityylin\xc3\xa4 ett\xc3\xa4 nuorisoliikkeen\xc3\xa4 yleistyi, levisi Isosta-Britanniasta muualle maailmaan ja kaupallistui. Monien keskeisten yhtyeiden osalta (mm. The Clashin London Calling -albumi) punkin kehitys kulki kohti rock-musiikin uutta aaltoa, samaan aikaan punkin kanssa erityisesti Talking Heads -yhtyeen viitoittamalla tiell\xc3\xa4 k\xc3\xa4ynnistynytt\xc3\xa4 suuntausta. T\xc3\xa4lt\xc3\xa4 pohjalta kehittyiv\xc3\xa4t edelleen erilaiset 1980-luvun alun kokeelliset post-punk-tyylit (mm. Johnny Rottenin seuraava yhtye Public Image Limited)._NEWLINE_N\xc3\xa4iden vastapainoksi ep\xc3\xa4kaupallisen ja kantaa ottavan punkrockin kehityst\xc3\xa4 jatkoi monissa maissa aggressiivinen hardcore punk. T\xc3\xa4t\xc3\xa4 tyyli\xc3\xa4 edustivat muun muassa yhdysvaltalaiset Black Flag, Dead Kennedys, Bad Brains ja Minor Threat ja kanadalainen D.O.A. Englantilaisten hardcore-yhtyeiden joukkoon lukeutuivat muun muassa Discharge, The Exploited, Amebix, Charged GBH, Chaos UK, Disorder, Subhumans, Broken Bones, Attak, Blitz ja The Varukers, ja vuosi 1982 oli t\xc3\xa4m\xc3\xa4n musiikkityylin sik\xc3\xa4l\xc3\xa4inen \'huippuvuosi\'. My\xc3\xb6s Oi! on tuolloin alkanut punkrockin tyylisuunta, joka kuuluu erityisesti skinhead-kulttuuriin ja sit\xc3\xa4 voidaan kutsua my\xc3\xb6s katupunkiksi, ja Oi!-yhtyeit\xc3\xa4 oli tuolloin mm. Angelic Upstarts, The 4-Skins ja Cockney Rejects. N\xc3\xa4ihin aikoihin syntyi my\xc3\xb6s toisenlainen punktyyli nimelt\xc3\xa4 horror punk. Musiikillisesti se oli hyvin samankaltaista kun alkuper\xc3\xa4inenkin punkrock, mutta siin\xc3\xa4 hy\xc3\xb6dynnettiin synkeit\xc3\xa4 kauhuteemoja. T\xc3\xa4m\xc3\xa4n tyylin merkitt\xc3\xa4vin edustaja oli Misfits.\n_START_SECTION_\nPunk Suomessa\n_START_PARAGRAPH_\nSuomessa punk ja uusi aalto vaikuttivat paljon suomalaiseen pop- ja rock-musiikkiin, ja ne vaikuttivat merkitt\xc3\xa4v\xc3\xa4sti suomenkielisten sanoitusten yleistymiseen kyseisiss\xc3\xa4 musiikkityypeiss\xc3\xa4._NEWLINE_Suomessa ensimm\xc3\xa4isen\xc3\xa4 punklevytyksen\xc3\xa4 pidet\xc3\xa4\xc3\xa4n Briardin esikoissingle\xc3\xa4 I Really Hate Ya vuodelta 1977, vaikkakin vanhemmat yhtyeet kuten Sleepy Sleepers julistautuivat tuolloin punkyhtyeiksi. Sleepy Sleepersin kohdalla kyse oli l\xc3\xa4hinn\xc3\xa4 punkin humorististen elementtien parodioimisesta. (Turkulaisen Dead End 5-yhtyeen vuonna 1977 julkaistu James Dean pop oli Ramonesien Blitzkrieg Bopin suomenkielinen versio, mutta sit\xc3\xa4 ei pidetty kuitenkaan punkkina, osittain l\xc3\xa4hes tuolloiseen 50-luvun huumaan kuuluvan tekstin ansiosta.)_NEWLINE_Suosituimmiksi punknimiksi nousivat Pelle Miljoona kantaa ottavine sanoituksineen (\xe2\x80\x9dV\xc3\xa4kivalta ja p\xc3\xa4ihdeongelma\xe2\x80\x9d, \xe2\x80\x9dOlen ty\xc3\xb6t\xc3\xb6n\xe2\x80\x9d ...), Eppu Normaali (\xe2\x80\x9dPoliisi pamputtaa taas\xe2\x80\x9d, \xe2\x80\x9dR\xc3\xa4\xc3\xa4v\xc3\xa4suita ei haluta Suomeen\xe2\x80\x9d) ja Maukka Perusj\xc3\xa4tk\xc3\xa4 kappaleella \xe2\x80\x9dS\xc3\xa4pin\xc3\xa4\xc3\xa4\xe2\x80\x9d, jota huudettiin Suomessa vuosina 1979-1980. Muita tunnettuja tuon ajan yhtyeit\xc3\xa4 punkin tai uudenaallon musiikkiin luettuja olivat muun muassa Problems?, Kollaa kest\xc3\xa4\xc3\xa4, Vaavi, Sehr Schnell, Ratsia, Korroosio ja Se._NEWLINE_Pelle, Eput ja monet muut muuttivat tyylins\xc3\xa4 alkuaikojen punkista populaarimmaksi uuden aallon musiikiksi. Punk n\xc3\xa4htiin underground-musiikkina ja Suomeen kehittyi ja juurtui hardcoreksi, HC:ksi tai \xe2\x80\x9dhooseeksi\xe2\x80\x9d kutsuttu punkin rajumpi ja nopeatempoisempi alalaji. Hardcore punkin tunnetuimmat yhtyeet Suomessa ovat yh\xc3\xa4 Terveet K\xc3\xa4det, Kaaos, Lama, Pyh\xc3\xa4koulu,  Kohu-63,  Riistetyt, Bastards, Rattus ja Appendix. Hardcore-tyylilaji on heti syntymisens\xc3\xa4 j\xc3\xa4lkeen saanut aikaan eri tyylilajeja muun muassa metallimusiikin keskuudessa. Nyt lukuisten hardcoren omien alalajien, kuten emo, d-beat ja crust punk, ohessa on jo kymmeni\xc3\xa4 eri tyylilajeja grindcoresta rapcoreen. Monet metallimusiikkia soittavista suomalaisista seuraajista ovat saaneet hyvinkin suosiota ulkomailla._NEWLINE_Kaupallinen punk-kulttuuri oli Suomessa hyvin lyhytaikainen ilmi\xc3\xb6, ja nuorison massakulttuurina se hiipui 1980-luvun puoliv\xc3\xa4liin menness\xc3\xa4. Varsinainen punk-kulttuuri kehittyi t\xc3\xa4st\xc3\xa4 huolimatta tai juuri siksi eteenp\xc3\xa4in ja s\xc3\xa4iliytti vankan asemansa muotivirtauksien ulkopuolella.  Nyky\xc3\xa4\xc3\xa4n suomalaiset punk-yhtyeet tekev\xc3\xa4t kiertueita maailmanlaajuisen, ruohonjuuritasolla toimivan DIY-punkverkoston avulla niin Euroopassa, USA:ssa, Etel\xc3\xa4- Amerikassa kuin Japanissakin. Erityisesti suomalaiset, legendaarisiksi mielletyt 1980-luvun hardcore-punk-yhtyeet muistetaan edelleen hyvin punkpiireiss\xc3\xa4 ymp\xc3\xa4ri maailmaa, t\xc3\xa4st\xc3\xa4 todistavat esimerkiksi japanilaisen Laukaus-yhtyeen kaltaiset tribuuttiyhtyeet, jotka pyrkiv\xc3\xa4t kuulostamaan autenttisilta 1980-luvun suomalaisilta hc-kokoonpanoilta.'